আরাকান রোহিঙ্গা স্যালভেশন আর্মি
আরাকান রোহিঙ্গা স্যালভেশন আর্মি (Arakan Rohingya Salvation Army) (; সংক্ষেপে আরসা; ARSA), পুরনো নাম হারাকাহ আল ইয়াকিন (Harakah al-Yaqin - "বিশ্বাস আন্দোলন") হলো মায়ানমারের উত্তর রাখাইন রাজ্যে সক্রিয় একটি রোহিঙ্গা বিদ্রোহী দল (insurgent group)। ইন্টারন্যাশনাল ক্রাইসিস গ্রুপের ২০১৬র ডিসেম্বর মাসের রিপোর্ট অনুসারে, দলটির নেতৃত্ব দেন আতাউল্লাহ, পাকিস্তানের করাচীতে জন্ম নেয়া একজন রোহিঙ্গা, যিনি সৌদি আরবের মক্কায় বড় হয়েছেন। এছাড়া সৌদিপ্রবাসী রোহিঙ্গাদের একটা কমিটিও নেতৃত্বে আছে।
সিটোয়েতে বন্দী আরসা সন্দেহভাজনদের ওপর তদন্তকারী দলের প্রধান, পুলিশ ক্যাপ্টেন ইয়ান নাইং লাটের মতে, দলটির লক্ষ্য মায়ানমারে "রোহিঙ্গাদের জন্য একটি গণতান্ত্রিক মুসলিম রাজ্য" প্রতিষ্ঠা। বিদেশী ইসলামী দলগুলোর সাথে আরসার সংযোগের কোনো শক্ত প্রমাণ না থাকলেও বর্মী সরকার সন্দেহ করছে যে দলটি বিদেশী ইসলামী আন্দোলনকারীদের সাথে যুক্ত এবং তাদের সাহায্যপুষ্ট। সরকার আরো অভিযোগ করেছে যে, আরসা সরকারি দালাল বা রাজাকার ধারণা করে প্রতিশোধমূলক হামলায় ৩৪ থেকে ৪৪ জন বেসামরিক লোককে খুন করেছে এবং আরো ২২ জনকে অপহরণ করেছে। আরসা এসব দাবি ও অভিযোগ অস্বীকার করে, বলে যে "সন্ত্রাসী দল বা বিদেশী ইসলামিস্টদের সাথে তাদের কোনো সম্পর্ক নেই" এবং তাদের "একমাত্র লক্ষ্যবস্তু অত্যাচারী বর্মী শাসন"।
২০১৭ সালের ২৬শে আগস্টে, মায়ানমারে কাউন্টার টেররিজমের কেন্দ্রীয় কমিটি ঘোষণা করে যে তাদের কাউন্টার টেররিজম আইন অনুসারে আরসা একটি সন্ত্রাসী দল। যাইহোক, ২৮ আগস্ট দলটি একটি বিবৃতিতে বলে যে তাদের বিরুদ্ধে কৃত সরকারি অভিযোগগুলো "ভিত্তিহীন" এবং তারা কেবল রোহিঙ্গাদের অধিকার সুরক্ষায় আন্দোলন করছে।
ইন্টারন্যাশনাল ক্রাইসিস গ্রুপের (ICG) হিসাবে গত ২০১২ সালের রাখাইন সাম্প্রদায়িক দাঙ্গার পরেই আরসা গঠিত হয়েছিল।
স্থানীয় রোহিঙ্গা এবং বর্মী নিরাপত্তা কর্মকর্তাদের কথানুসারে দলটি ২০১৬-এর অক্টোবরে তাদের প্রথম হামলার ছয় মাস আগে বিভিন্ন গ্রাম থেকে রোহিঙ্গাদের রিক্রুট করা শুরু করে এবং তাদের বাংলাদেশের সীমান্তে প্রশিক্ষণ দেয়।
২০১৬র অক্টোবর মাসে দলটি নিজেদের হারাকাহ আল ইয়াকিন (Harakah al-Yaqin) নাম নেয় এবং বাংলাদেশ-মায়ানমার বর্মী সীমান্ত চৌকিতে হামলার দায় স্বীকার করে; এ হামলায় ৯ জন সীমান্ত কর্মকর্তা এবং ৪ জন সৈনিক মারা যায়।
১৫ই নভেম্বর ২০১৬ তারিখে তাতামাদাও (মায়ানমার সশস্ত্র বাহিনী) ঘোষণা করে যে সাম্প্রতিক লড়াইগুলোতে নিরাপত্তাবাহিনীর হাতে মোট ৬৯ জন বিদ্রোহী নিহত হয়েছে।
১৪ই ডিসেম্বর ২০১৬-তে, আইসিজি রিপোর্ট করে যে, দলটির নেতারা সাক্ষাৎকারে দাবি করেছেন যে সৌদি আরব ও পাকিস্তানে বসবাসরত কোনো কোনো ব্যক্তির সাথে তাদের ব্যক্তিগত যোগাযোগ আছে। রিপোর্টে আরো বলা হয় যে, আফগান এবং পাকিস্তানী যোদ্ধারা রোহিঙ্গা গ্রামবাসীদের "গোপনে প্রশিক্ষণ" দিয়েছে।
২০১৭-র ২২শে জুন বর্মী সরকারি গণমাধ্যম রিপোর্ট দেয় যে, সরকারের দুই-দিনব্যাপী এরিয়া ক্লিয়ারেন্স অপারেশনের (area clearance operation) অংশ হিসেবে নিরাপত্তাবাহিনী এক বিদ্রোহী ক্যাম্পে (সম্ভবত আরসা) হানা দিলে তিন বিদ্রোহী নিহত হয়। কর্তৃপক্ষ সেখানে বারুদ, স্কি মাস্ক এবং কাঠের রাইফেল জব্দ করেছে যা বিদ্রোহীদের প্রশিক্ষণে ব্যবহৃত হতো বলে সন্দেহ করা হচ্ছে।
২৫শে আগস্ট ২০১৭ তারিখে দলটি পুলিশ ফাঁড়িগুলোতে এবং সেনাঘাঁটিতে সমন্বিত হামলার দায় স্বীকার করে। সরকারি ভাষ্যমতে, উত্তর মংডুতে এসব হামলায় ৭৭ জন রোহিঙ্গা বিদ্রোহী এবং ১২ জন নিরাপত্তারক্ষী নিহত হয়েছে। আরো বলা হয়েছে, বিদ্রোহীরা কয়েকটি পুলিশ চৌকিতে হামলার পাশাপাশি মংডু জেলার এক পুলিশ স্টেশনে একটি হ্যান্ডমেড বোমা দিয়ে হামলা করে। আরসা দাবি করে যে তারা ২৫টি ভিন্ন ভিন্ন স্থানে "আত্মরক্ষামূলক অ্যাকশন" নিয়েছে এবং সরকারি সৈন্যরা বেসামরিক লোকদের ধর্ষণ ও হত্যা করছে। দলটি আরো দাবি করে যে, সেনাবাহিনী রাথেডং শহর দুই সপ্তাহের বেশি অবরোধ করে রেখেছিল, রোহিঙ্গারা অনাহারে কাটাচ্ছিল; আর মংডুতেও সেনারা একই কাজ করতে চেয়ছিল।
২০১৭র ২৬শে আগস্ট আরসা এবং তাতামাদাওয়ের মধ্যে লড়াই ছড়িয়ে পড়ায় ৪,০০০-এর বেশি রাখাইন আদিবাসী তাদের গ্রাম ছেড়ে পালিয়ে যায়।
২০১৭-এর আগস্ট মাসে সরকার অভিযোগ করে যে, আরসা হিন্দু-মুসলিম মিলিয়ে ১২ জন বেসামরিক লোককে হত্যা করেছে, তাদের অনেককে সরকারি গুপ্তচর হিসেবে সন্দেহ করা হয়েছিলো।
২৮শে আগস্ট এক বিবৃতিতে আরসা সরকারি অভিযোগকে "ভিত্তিহীন" বলে উল্লেখ করে এবং তাদের কাজ রোহিঙ্গাদের অধিকার রক্ষার জন্য বলে উপস্থাপন করে। বাংলাদেশ ইতোমধ্যে আরসার বিরুদ্ধে মায়ানমারের সাথে যৌথ সামরিক অভিযানের প্রস্তাব দিয়েছে।
বিদেশী ইসলামিস্টদের সাথে আরসার সংযোগের কোনো প্রকার প্রমাণ এখনো পাওয়া যায়নি। মায়ানমার নিরাপত্তাবাহিনীর বিরুদ্ধে অভিযানকে শাস্ত্রসম্মত করার জন্য পাকিস্তান, ভারত, সৌদি আরব এবং বাংলাদেশের আলেমদের থেকে আরসা ফতোয়া নিয়েছে। পাশাপাশি রিক্রুট বা নতুনদেরকে কুরআন শরীফের কসম করে রোহিঙ্গা মুক্তির প্রতি অনুগত থাকার অঙ্গীকার নিতে হয়। তবে দলটির নেতা আতাউল্লাহ বিদেশী ইসলামী আন্দোলনকারীদের সাথে সংযোগের কথা অস্বীকার করেছেন।
আরসা নিজেদেরকে বলে রোহিঙ্গা ইনসার্জেন্সি গ্রুপ (বিদ্রোহী দল) এবং আতা বলেছেন যে "আরসাতে আমাদের প্রাথমিক উদ্দেশ্য হলো আমাদের জনগণকে অমানবিক অত্যাচার থেকে মুক্ত করা, যে অত্যাচার ধারাবাহিকভাবে সব বর্মী সরকারই চালাচ্ছে।"
১৭ই অক্টোবর ২০১৬ তারিখে দলটি (তৎকালীন নাম হারাকাহ আল ইয়াকিন) অনলাইনে একটি প্রেস বিবৃতি দেয়। মোটামুটি পাঁচ মিনিটের ভিডিওটিতে দলনেতা আতাউল্লাহ দুপাশে সশস্ত্র যোদ্ধাদের নিয়ে একটি কাগজ থেকে পড়ে শোনান:
১০ থেকে ২৭শে অক্টোবরের মধ্যে দলটি আরো ছয়টি অনলাইন ভিডিও ছাড়ে।
২০১৭ সালের ২৯শে মার্চে দলটি নতুন নাম দি আরাকান রোহিঙ্গা স্যালভেশন আর্মি (আরসা) গ্রহণ করে প্রেস স্টেটমেন্ট দেয়। তাতে বর্মী সরকারের কাছে বিভিন্ন দাবিদাওয়া লেখা ছিল।